Saksan autoliitto ADAC:n teknisen keskuksen mittariasiantuntija Arnulf Thiemel toimitti Yle Uutisille kuvan hänen käytössän olevista ohjelmointilaitteista, jotka on tarkoitettu matkamittareiden manipuloimiseen. Vasemmanpuoleinen jokamieskäyttöön tarkoitettu laite on maksanut 150 euroa, keskellä 12 000 ja oikealla oleva 9 000 euroa. Kaikilla mittarilukeman muuttaminen onnistuu auton diagnostiikkapistokkeen kautta muutamassa sekunissa.

Saksan autoliitto ADAC:n teknisen keskuksen mittariasiantuntija Arnulf Thiemel toimitti Yle Uutisille kuvan hänen käytössän olevista ohjelmointilaitteista, jotka on tarkoitettu matkamittareiden manipuloimiseen. Vasemmanpuoleinen jokamieskäyttöön tarkoitettu laite on maksanut 150 euroa, keskellä 12 000 ja oikealla oleva 9 000 euroa. Kaikilla mittarilukeman muuttaminen onnistuu auton diagnostiikkapistokkeen kautta muutamassa sekunissa. ADAC / Arnulf Thiemel

Leasingautojen mittareiden ruuvaaminen ei ole Suomessa samanlainen ongelma kuin monissa Euroopan maissa, uskoo Suomen suurimman leasingautoyhtiö ALD Automotiven toimitusjohtaja Pekka Kivinen.

Yle kertoi tiistaina, että esimerkiksi leasingautojen mittarilukemien manipulointi perustuu siihen, että asiakas maksaa leasingyhtiölle autosta yleensä ajettujen kilometrien mukaan. Se voi houkutella ajamaan enemmän kuin sopimus sallii.

Suomessa sama vaiva ei usein kannata, sillä kiinnijäämisen riski on suurempi. Syynä on talvi.

– Suomessa renkaat joudutaan vaihtamaan kaksi kertaa vuodessa. Siinä yhteydessä tehdään kilometritarkastus. Meillä näitä tarkastuspaikkoja tulee siis useammin kuin jos tehdään pelkkiä huoltoja, ALD:n Kivinen sanoo.

ALD:llä on tällä hetkellä omistuksessaan noin 22 000 leasingautoa. Tyypillisin leasingsopimus kestää kolme vuotta, jonka aikana asiakas saa ajaa autolla 90 000 kilometriä. Sopimuskauden päätyttyä autot palautuvat ALD:lle ja ne laitetaan myyntiin.

”Toivon, että autoliikkeet antavat mahdollisuuden käydä testauksessa”

Leasingauton palauttamisen yhteydessä autolle tehdään lopputarkastus. ALD:n omilla laitteilla ei kuitenkaan pystytä selvittämään, onko auton mittaria sopimuskaudella sormeiltu. Auto myydään eteenpäin siinä uskossa, että matkamittaritiedot ja huoltokirjassa esitetyt toimenpiteet pitävät paikkansa.

Toimitusjohtaja Kivisellä on kuitenkin idea kilometrilukemia epäileville. ALD haastaa nyt myös muut autoliikkeet ja merkkikorjaamot mukaan yhteisessä taistelussa mittarinväärentäjiä vastaan.

– Minulla on suuri toive, että autokaupan jälkeen asiakas tilaisi merkkihuollosta ajan ja käyttäisi auton diagnostiikkalaitteessa testauksessa. Sanon jopa, että asiakkaan kannattaisi tehdä näin. Ja toivon, että autoliikkeet antavat mahdollisuuden käydä testauksessa.

Autotalo Laakkonen: Tästä tehdään uusi bisneskonsepti

Suomen suurin autonmyyjä Autotalo Laakkonen aikoo jo heti keskiviikkona aloittaa testaukset halukkaille. 36 000 autoa vuodessa myyvän Laakkosen toimitusjohtaja Timo Yli-Salomäkeä ei edes harmita, että idea on ALD:n eikä hänen.

– Tämä on todella hyvä ja raikas avaus. Tästä tehdään uusi bisneskonsepti. Mehän olemme niistä vaihtoautoista vastuussa. Meidän ammattilaisten pitää pystyä tsekkaamaan autojen taustat.

Yli-Salomäki sanoo yllättyneensä, että manipulointiin tarkoitettuja jokamieslaitteita saa tilattua netistä jo 150 euron hintaan. Itse manipulointi on autokonsernille ikävien tapausten johdosta liiankin tuttua. Outoja autoja tarjotaan heillekin.

– Testaaminen kannattaa tehdä erityisesti niissä tapauksissa, joissa asiakas epäilee jotakin. Ainoa ehto on, että analyysin pyytäjän pitää olla auton omistaja.

Merkkihuoltojen ammattilaitteillakaan ei saada suoraan selville, paljonko autolla on todellisuudessa ajettu. Diagnoosilaitteet osaavat kuitenkin lukea auton ohjainlaitteiden parametreja. Niistä selviää, jos auton mittaristoon on joskus tehty jokin toimenpide. Ihan kaikilla automerkeillä tämä ei onnistu.

Laakkosen toimitusjohtaja Timo Yli-Salomäki oli vastikään saksalaisen taksin kyydissä. Kuljettaja kertoi, että auton mittarissa on nyt 500 000 kilometriä, mutta kohta tämäkin myydään Suomeen 250 000 kilometriä ajettuna.

– Suomalaiset ovat Euroopan sinisilmäisimpiä, Yli-Salomäki sanoo.